༡ཁ་ཚར་གྱི་གྲངས་དང་ཚད།སྨན་གང་དང་གང་སྟེང་ཁ་ཚར་འདེབས་དགོས་ཀྱང་།ཞི་བྱེད་སྐབས་སུ།སྨན་སྣེ་གཅིག་ནས་གསུམ་བར་འདེབས་པ་ལས་མི་མང་བ་དང་།ལྔ་དྲུག་ཡན་འདེབས་པ་ནི་མན་ངག་ཟབ་མོ་ལྷན་ཐབས་དང་གཅེས་བཏུས་ཁག་ལས་འབྱུང་བ་ལྟར་ཡིན་སྟེ་དེ་དག་ནི་ནད་རིགས་བྱེ་བྲག་པ་སོ་སོར་དམིགས་བསལ་གྱི་ནུས་པའང་གཞན་འབྱུང་བ་ཡིན་པ་རྣམས་གཞུང་དེ་དག་ལས་འབྱུང་བ་བཞིན་ནོ།དེ་བཞིན་གཙོ་བརྒྱད་གཡུ་རལ་མ་ལྟ་བུ་བོང་མཉམ་གྱི་སྟག་ཤ་བསྣན་པ་དང་།དཀར་དྲུག་འཕྲུལ་འཁོར་སྐབས་བོང་མཉམ་གྱི་མགྲོན་ཐལ་བསྡེབ་པ་སོགས་དམིགས་བསལ་འགའ་ཕུད་དེ་མིན་ཁ་ཚར་ཁག་སྦྱོར་བའི་གཙོ་བོ་གང་ཡིན་དེའི་ལྡབ་གཅིག་གམ་ཡང་ན་མཉམ་པ།ཡང་ན་ཕྱེད།ཡང་ན་འཁོར་སྨན་ཞིག་དང་མཉམ་པ་དག་འདེབས་དགོས་པ་གནད་གཙོ་བོ་དང་།དེ་དག་ཀྱང་དམིགས་བྱ་ནད་སྟོབས་དང་ཟུངས།དེ་མིན་འདེབས་བྱའི་དམིགས་ཡུལ་གང་ལ་དམིགས་པའི་ཁ་ཚར་སྣེ་གྲངས་དང་སོ་སོའི་ཚད་ཇི་དགོས་གཞུང་དང་མི་འགལ་བ་ཞིག་དགོས་ཏེ་རྒྱུད་ལས།ཚད་མེད་ཆ་མཉམ་གཙོར་སྨྲོས་ཐུན་ཚད་བསྐྱེད།།ཚད་བཤད་ཚད་བཞིན་སྦྱར་བ་གཅེས་པ་ཡིན།།ཞེས་གསུངས་པ་ལྟར་རོ།དེ་ཡང་དཔེར་ན་གཅིན་འགག་ལ་སྤྱོད་པའི་ཉི་དཀྱིལ་ཁ་ཚར་ལྟ་བུར་མཚོན་ན།ཉི་དཀྱིལ་ཁེ་༩༠ལ་ཁ་ཚར་དུ་གཙོ་བའི་སྦྱོར་ཚད་ཀྱི་ཉིས་ལྡབ་སུ་སྤྱོད་ན་རྒྱ་ཚྭ་སྡིག་སྲིན་གསེར་བྱེ་བཅས་ཁ་ཚར་གསུམ་པོ་ཁེ་དྲུག་རེ་འདེབས་པ།ཆ་མཉམ་དུ་འདེབས་ན་སོ་སོ་ཁེ་གསུམ་རེ་འདེབས་རྒྱུ་ལྟ་བུ་དང་།ཡང་ན་ཁ་ཚར་སོ་སོ་ནས་བསྐྱེད་འགྲོས་སྤོར་གཅོག་སོགས་རིག་པས་འཕྲུལ་ཤེས་དགོས་པ་སྟེ་དེའི་རིག་པས་དཔྱད་དེ་དཔག་དགོས་པ་ཡིན།གཤམ་དུ་སྤྱིར་བཏང་ཁ་ཚར་གྱི་ཚད་ཙམ་དཔྱད་གཞིར་ཕུལ་ན།ཁ་ཚར་བཏབ་རྒྱུའི་གཞི་སྨན་གྱི་སྦྱོར་བ་ཤེས་ན་དེ་དང་།མ་ཤེས་ན་གཞི་སྨན་གྱི་བསྡོམ་འབོར་ཁེ་གྲངས་དེ་སྨན་དེའི་སྦྱོར་བའི་གྲངས་ཇི་ཡོད་དེས་བགོས་པས་སྨན་སོ་སོའི་སྦྱོར་བ་སྤྱི་ཙམ་ཐོན་པ་དང་།དེ་ལ་གཞི་བྱས་ནས་བཏབ་རྒྱུའི་ཁ་ཚར་དེ་གཙོ་བོའི་སྨན་དང་མཉམ་པའམ།ཉིས་ལྡབ།གཙོ་སྨན་གྱི་ཕྱེད་སོགས་ཇི་དགོས་རིག་པས་དཔྱད་པས་ཁ་ཚར་གྱི་ཚད་སྤྱི་ཙམ་ཐོན་པ་ཡིན།དེ་ཡང་སྨན་སྦྱོར་འབྲིང་པོ་དག་ལ་དཔེ་བྱས་པ་ཞིག་ཡིན་པས་དེའི་རིག་པས་སྨན་སྦྱོར་ཉུང་ངུ་དང་མང་པོ་ཡོད་རིཊ་ལ་རིག་པས་དཔྱད་དེ་སྦྱོར་གནང་དགོས་པ་ཡིན་ནོ།དམིགས་བསལ་བཙོ་ཆེན་ལ་སོགས་པ་ཐུན་ཆུང་ངུས་ཀྱང་ནུས་པ་ཐོན་པར་གསུངས་པས།སྟོད་སྨན་གཞོན་ནུས་གསོས་ཀྱིས།བདུད་རྩི་དར་ཡ་ཀན་ཞེས་པ།།ཡུངས་འབྲུ་ཙམ་ཞིག་བསྟེན་པ་ཡིས།།ཕན་ཡོན་བསམ་གྱིས་མི་ཁྱབ་འབྱུང་།།ཅེས་སོགས་གསུངས་པ་ཡིན་ལ།མཁན་ཆེན་ཚེ་རྣམ་རིན་པོ་ཆེའི་གསང་སྨན་གུར་མཆོག་ཁ་ཚར་ལ་སྨན་གཞན་ཁེ་༩༠ཙམ་ལ་བཙོ་ཆེན་ཁེ་གཅིག་གི་འགྲིག་པར་གནང་བས་མཚོན་པ་ལྟ་བུའོ།དེ་བཞིན་བཟི་ལྡན་རིགས་སྨན་ཆེན།ཐང་ཕྲོམ་རིགས།སྟག་ཤ།དུར་བྱིད།ཐར་ནུ།འཛིན་པ་ལ་སོགས་ན་ཚོད་དང་ལུས་ཟུངས་སོགས་ལ་དཔགས་པའི་ཚད་ཤེས་དགོས།